‘ગોલમાલ’ની સિક્વલ ‘ગોલમાલ રિટર્ન્સ’માં શરમન જોશીની ખોટ જરૂર સાલી. (શરમનના એ ‘ગોલમાલ’ના પાત્ર લક્ષ્મણનું જ પુનરાવર્તન તમે ‘થ્રી ઇડિયટ્સ’ના રાજુ રસ્તોગીના પાત્રમાં જોઈ શકો.) એમાં અલબત્ત, શ્રેયસ તળપદે હતો, પરંતુ ફિલ્મમાં વો બાત નહીં થી. એટલે ‘ગોલમાલ -૩’ની જાહેરખબર અથવા ટ્રેલર અથવા તો આજની ભાષામાં કહો તો, પ્રોમો જોયો ત્યારે તેમાં કુણાલ ખેમુને જોઈને થયું કે ફિલ્મ જામશે નહીં. પણ દિવાળીનો સમય હતો અને ‘એક્શન રિપ્લે’ કરતાં ‘ગોલમાલ’માં મજા આવશે એમ ધારીને ‘ગોલમાલ’ પર જ જુગાર ખેલ્યો. અલબત્ત, ‘એક્શન રિપ્લે’ જોઈ નથી એટલે તેના વિશે અભિપ્રાય આપવો અઘરો છે, પરંતુ વિપુલ અમૃતલાલ શાહની ‘વક્ત- રેસ અગેઇન્સ્ટ ટાઇમ’ હોય કે ‘સિંહ ઇઝ કિગં’, માં ખાસ મજા પડી નહોતી. એટલે અંતે ‘ગોલમાલ-૩’ પર જ મહોર મારી.